W.H. Auden

Wystan Hugh Auden (født 21. februar 1907 i York i England, død 29. september 1973 i Wien) var en britisk-amerikansk poet.  Han debuterte med samlingen Poems i 1928. Auden er kjent for tekniske og stilistiske nyvinninger, i verk med forskjellig tone, form og innhold som gjerne tok opp moralske og politiske spørsmål. Sentrale emner for diktene hans er kjærlighet, politikk og borgerskap, religion og moral, og relasjonen mellom menneskelige individ og den anonyme, upersonlige naturlige verden.

Liv og virke

Bakgrunn 
Auden ble født i York og vokste opp i Birmingham. Far hans var lege mens moren var utdannet sykepleier. Han studerte ved Gresham's School i Norfolk 1920-1925 og ved Christ Church ved University of Oxford 1925-1928. Etter å ha bodd ni måneder i Berlin og deltatt som ambulansefører og reporter for republikanerne i den spanske borgerkrig kom han til USA i 1939 og ble amerikansk statsborger i 1946. Auden mente han hadde islandske aner, og islandske sagaer fant gjenklang i mange av hans verk.

Forfatterskap 
W.H. Auden debuterte i 1930 med samlingen Poems, som ble vurdert av T. S. Eliot. De tidlige diktene hans var intense og dramatiske, og gav ham et rykte som en venstreorientert dikter og profet. 

Dette var en rolle han gikk vekk fra etter at han bosatte seg i USA. Diktene hans fra 1940-årene tok for seg religiøse og etiske tema på en mindre dramatisk måte, ofte i nyskapte former basert på tradisjonelle diktmønster. I 1950- og 1960-årene hadde mange av diktene hans fokus på hvordan ord viste og gjemte på følelser. Han hadde en særlig interesse for å skrive opera-librettoer, en form som passet for direkte uttrykk for sterke følelser. Han har skrevet librettoen til Igor Stravinskys opera The Rake's Progress av 1951.

Auden skrev også en rekke artikler om litterære, politiske, psykologiske og religiøse emner. Han arbeidet også med dokumentarfilmer, lyriske skuespill og andre forestillinger.

W.H. Auden hadde et litterært og seksuelt forhold til Christopher Isherwood, en forfatter han var blitt kjent med under skolegangen. 

Han giftet seg med den østerrikske forfatterinnen Erika Mann i 1935, men dette var et pro forma-ekteskap for at hun skulle få britisk statsborgerskap og slippe unna nazistisk forfølgelse i hjemlandet.Han hadde kjærlighetsforhold til begge kjønn. Mot slutten av 1930-tallet traff han dikteren Chester Kallman, som han hadde et vekslende forhold til resten av livet. 

Auden døde i Wien. Etter sin død ble særlig diktene hans «Funeral Blues» («Stop all the clocks») og «September 1, 1939», om utbruddet av andre verdenskrig, kjent for et vidt publikum.

Referanser

Litteratur 
 Wystan Hugh Auden (1907-1973). Seine opernästhetische Anschauung und seine Tätigkeit als Librettist von Barbara Engelbert. Bosse, 1983. ISBN 978-3764922665
 Der junge Auden. Dichterische Verfahrensweisen und ihre Bedeutung in W.H. Audens Frühwerk von Prof. Dr. Günther Jarfe. Heidelberg, 1985. 
 Richard Davenport-Hines: Auden. William Heinemann, London 1995.
 Hannah Arendt: Ich erinnere an Wystan H. Auden (aus Anlass seines Todes), in: Menschen in finsteren Zeiten Hg. Ursula Ludz, München: Piper, 2001 ISBN 3-492-23355-4 S. 318 – 328
 Susannah Young-ah Gottlieb: Regions of sorrow: Anxiety and messianism in Hannah Arendt and W. H. Auden. Stanford Univ. Press, 2003 ISBN 0-8047-4511-0 und ISBN 0-8047-4510-2 (engl.)

Eksterne lenker 
 
 
 

Britiske lyrikere
Personer fra York
Personer fra Birmingham
Personer fra den spanske borgerkrig
Deltakere i den spanske borgerkrig (republikanere)